Pasiūlymas TARYBOS REGLAMENTAS dėl žvejybos galimybių paskirstymo pagal protokolą, kuriuo nustatomos Europos Sąjungos ir Žaliojo Kyšulio Respublikos žvejybos partnerystės susitarime numatytos žvejybos galimybės ir finansinis įnašas /* COM/2014/0697 final - 2014/0330 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Taryba suteikė Europos Komisijai leidimą Europos Sąjungos vardu derėtis dėl žvejybos partnerystės susitarimo, sudaryto su Žaliojo Kyšulio Respublika, protokolo atnaujinimo. Šioms deryboms pasibaigus, 2014 m. rugpjūčio 28 d. derybininkai parafavo naujojo protokolo projektą. Naujasis protokolas apima 4 metų laikotarpį nuo jo 15 straipsnyje nurodytos laikino taikymo pradžios – protokolo pasirašymo dienos. Pagrindinis susitarimo protokolo tikslas – remiantis naujausia moksline informacija ir kompetentingos regioninės žuvininkystės organizacijos – Tarptautinės Atlanto tunų apsaugos komisijos (ICCAT) – rekomendacijomis ir, kai tai tinka, neviršijant esamo likučio, pasiūlyti žvejybos galimybes Europos Sąjungos žvejybos laivams Žaliojo Kyšulio Respublikos žvejybos zonoje. Komisija rėmėsi nepriklausomų ekspertų atlikto ankstesnio protokolo ex-post vertinimo rezultatais. Protokolu siekiama sustiprinti Europos Sąjungos ir Žaliojo Kyšulio Respublikos bendradarbiavimą, kad būtų sukurta partnerystės sistema tausios žuvininkystės politikai plėtoti ir žuvininkystės ištekliams atsakingai naudoti Žaliojo Kyšulio Respublikos žvejybos zonoje, atsižvelgiant į abiejų šalių interesus. Protokole numatomos tokių kategorijų žvejybos galimybės: – 28 tunų žvejybos seineriai – 30 ilgosiomis dreifinėmis ūdomis žvejojančių laivų – 13 tunus kartinėmis ūdomis žvejojančių laivų Turėtų būti nustatytas šių žvejybos galimybių paskirstymas valstybėms narėms. Tuo remdamasi Komisija siūlo Tarybai priimti šį reglamentą. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Su suinteresuotosiomis šalimis konsultuotasi vertinant 2011–2014 m. protokolą. Su valstybių narių ekspertais konsultuotasi techninių susitikimų metu. Po šių konsultacijų padaryta išvada, kad žvejybos protokolą su Žaliojo Kyšulio Respublika reikia išlaikyti. 3. TEISINIAI PASIŪLYMO ASPEKTAI Ši procedūra pradėta kartu su procedūromis, susijusiomis su Tarybos sprendimu dėl protokolo, kuriuo nustatomos Europos Sąjungos ir Žaliojo Kyšulio Respublikos žvejybos partnerystės susitarime numatytos žvejybos galimybės ir finansinė kompensacija, sudarymo ir su Tarybos sprendimu dėl paties protokolo pasirašymo ir laikino taikymo. 4. POVEIKIS BIUDŽETUI 550 000 EUR metinis finansinis įnašas už pirmuosius dvejus protokolo metus ir 500 000 EUR už paskutinius dvejus metus paremtas: a) 5 000 t orientaciniu kiekiu, susijusiu su teise vykdyti veiklą už 275 000 EUR per metus pirmaisiais dviem metais ir 250 000 EUR per metus paskutiniais dviem protokolo metais ir b) 275 000 EUR per metus pirmaisiais dviem metais ir 250 000 EUR per metus paskutiniais dviem protokolo metais parama Žaliojo Kyšulio Respublikos žuvininkystės sektoriaus politikos plėtrai. Ta parama dera su žuvininkystės nacionalinės politikos tikslais, ypač su Žaliojo Kyšulio Respublikos kovos su neteisėta žvejyba poreikiais. 2014/0330 (NLE) Pasiūlymas TARYBOS REGLAMENTAS dėl žvejybos galimybių paskirstymo pagal protokolą, kuriuo nustatomos Europos Sąjungos ir Žaliojo Kyšulio Respublikos žvejybos partnerystės susitarime numatytos žvejybos galimybės ir finansinis įnašas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį, atsižvelgdama į Europos Komisijos pasiūlymą, kadangi: (1) 2006 m. gruodžio 19 d. Taryba priėmė Reglamentą (EB) Nr. 2027/2006 dėl Europos bendrijos ir Žaliojo Kyšulio Respublikos žvejybos partnerystės susitarimo sudarymo[1]; (2) naujasis žvejybos partnerystės susitarimo protokolas parafuotas 2014 m. rugpjūčio 28 d. Naujuoju protokolu Europos Sąjungos laivams suteikiamos žvejybos galimybės vandenyse, kurie priklauso Žaliojo Kyšulio Respublikos jurisdikcijai; (3) [...] Taryba priėmė Sprendimą …/2014/ES[2] dėl naujojo protokolo pasirašymo ir jo laikino taikymo; (4) reikėtų nustatyti žvejybos galimybių paskirstymo valstybėms narėms būdą tiek laikino protokolo taikymo, tiek jo galiojimo laikotarpiu; (5) remiantis Tarybos reglamento (EB) Nr. 1006/2008[3] 10 straipsnio 1 dalimi, jei paaiškėja, kad pagal naująjį protokolą Sąjungai numatytos žvejybos galimybės nėra visiškai išnaudojamos, Komisija apie tai praneša atitinkamoms valstybėms narėms. Jei iki termino, kurį turi nustatyti Taryba, atsakymas nepateikiamas, tai turėtų būti laikoma patvirtinimu, kad atitinkamos valstybės narės laivai nevisiškai išnaudoja savo žvejybos galimybes tuo laikotarpiu. Taryba turėtų nustatyti minėtą terminą; (6) kad būtų užtikrintas ES laivų žvejybos veiklos tęstinumas, naujojo protokolo 15 straipsnyje numatyta, kad jis laikinai taikomas nuo jo pasirašymo dienos. Dėl to šis reglamentas turėtų būti taikomas nuo tos pačios datos, PRIĖMĖ ŠĮ REGLAMENTĄ: 1 straipsnis (1) Žvejybos galimybės pagal Protokolą, kuriuo nustatomos Europos bendrijos ir Žaliojo Kyšulio Respublikos žvejybos partnerystės susitarime numatytos žvejybos galimybės ir finansinis įnašas, valstybėms narėms paskirstomos taip: (a) tunų žvejybos seineriai: Ispanija || 16 laivų Prancūzija || 12 laivų (b) ilgosiomis dreifinėmis ūdomis žvejojantys laivai: Ispanija || 23 laivai Portugalija || 7 laivai (c) tunus kartinėmis ūdomis žvejojantys laivai: Ispanija || 7 laivai Prancūzija || 4 laivai Portugalija || 2 laivai (2) Tarybos reglamentas (EB) Nr. 1006/2008 taikomas nepažeidžiant Europos bendrijos ir Žaliojo Kyšulio Respublikos žvejybos partnerystės susitarimo. (3) Jeigu pagal 1 dalyje nurodytų valstybių narių žvejybos leidimų paraiškas protokole numatytos žvejybos galimybės neišnaudojamos, Komisija atsižvelgia į bet kurios kitos valstybės narės žvejybos leidimų paraiškas pagal Reglamento (EB) Nr. 1006/2008 10 straipsnį. (4) Terminas, iki kurio valstybės narės turi patvirtinti, kad jos neišnaudoja visų joms skirtų žvejybos galimybių, kaip nurodyta Reglamento (EB) Nr. 1006/2008 10 straipsnio 1 dalyje, yra dešimt darbo dienų nuo tos dienos, kurią Komisija jas informuoja, kad žvejybos galimybės nėra visiškai išnaudotos. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo protokolo pasirašymo dienos. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 414, 2006 12 19, p. 1. [2] OL L [...], [...], p. [...]. [3] 2008 m. rugsėjo 29 d. Tarybos reglamentas (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse, iš dalies keičiantis reglamentus (EEB) Nr. 2847/93 ir (EB) Nr. 1627/94 bei panaikinantis Reglamentą (EB) Nr. 3317/94 (OL L 286, 2008 10 29, p. 33).